Title: ประกาศคณะกรรมการมาตรฐานผลิตภัณฑ์อุตสาหกรรม เรื่อง หลักเกณฑ์และเงื่อนไขในการนำผลิตภัณฑ์อุตสาหกรรมเข้ามาในราชอาณาจักร เพื่อผลิต ผสม ประกอบ บรรจุ หรือดำเนินการด้วยวิธีอื่นใดกับผลิตภัณฑ์อุตสาหกรรมนั้นแล้วส่งออกไปนอกราชอาณาจักรทั้งหมด

ประกาศคณะกรรมการมาตรฐานผลิตภัณฑ์อุตสาหกรรม
เรื่อง
หลักเกณฑ์และเงื่อนไขในการนำผลิตภัณฑ์อุตสาหกรรมเข้ามาในราชอาณาจักร
เพื่อผลิต
ผสม ประกอบ บรรจุ หรือดำเนินการด้วยวิธีอื่นใดกับผลิตภัณฑ์อุตสาหกรรมนั้น
แล้วส่งออกไปนอกราชอาณาจักรทั้งหมด[๑]

อาศัยอำนาจตามความในมาตรา ๒๑ ตรี
แห่งพระราชบัญญัติมาตรฐานผลิตภัณฑ์อุตสาหกรรม พ.ศ.
๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม
(ฉบับที่ ๘) พ.ศ. ๒๕๖๒ คณะกรรมการมาตรฐานผลิตภัณฑ์อุตสาหกรรมจึงออกประกาศไว้
ดังต่อไปนี้

ข้อ ๑  ผู้ใดประสงค์จะนำผลิตภัณฑ์อุตสาหกรรมเข้ามาในราชอาณาจักร
เพื่อผลิต ผสมประกอบ บรรจุ
หรือดำเนินการด้วยวิธีอื่นใดกับผลิตภัณฑ์อุตสาหกรรมนั้นแล้วส่งออกไปนอกราชอาณาจักรทั้งหมด
ให้ทำเป็นหนังสือแจ้งต่อสำนักงานมาตรฐานผลิตภัณฑ์อุตสาหกรรม
โดยระบุเหตุผลความจำเป็นที่ต้องนำเข้า จำนวนหรือปริมาณที่นำเข้า แหล่งที่มาของผลิตภัณฑ์
ระยะเวลาและสถานที่ที่จะผลิตผสม ประกอบ บรรจุ หรือดำเนินการด้วยวิธีอื่นใด
และประเทศที่จะส่งออกพร้อมเอกสารหลักฐานที่จำเป็น เช่น คำสั่งซื้อจากต่างประเทศ
แบบที่ใช้ในการผลิตที่แสดงให้เห็นถึงความเกี่ยวข้องระหว่างผลิตภัณฑ์อุตสาหกรรมที่นำเข้ากับผลิตภัณฑ์อุตสาหกรรมที่ส่งออก
แผนการผลิต แผนการนำเข้าผลิตภัณฑ์อุตสาหกรรมที่สอดคล้องกับปริมาณที่จะนำเข้า
เอกสารที่แสดงการดำเนินการด้วยวิธีอื่นใด
ในกรณีที่ผู้นำเข้ามิได้เป็นผู้ส่งออกโดยตรง
ต้องแสดงหลักฐานที่แสดงถึงนิติสัมพันธ์ระหว่างผู้นำเข้าและผู้ส่งออก

ข้อ ๒  ผู้นำเข้าจะนำผลิตภัณฑ์อุตสาหกรรมตามข้อ ๑
เข้ามาได้ก็ต่อเมื่อได้รับใบรับแจ้งจากสำนักงานมาตรฐานผลิตภัณฑ์อุตสาหกรรมแล้ว  ทั้งนี้
ต้องปฏิบัติตามหลักเกณฑ์และเงื่อนไข ดังนี้
(๑)
ต้องนำผลิตภัณฑ์อุตสาหกรรมเข้ามาในราชอาณาจักร เพื่อผลิต ผสม ประกอบ บรรจุหรือดำเนินการด้วยวิธีอื่นใด
ตามที่ได้แจ้งไว้ต่อสำนักงานมาตรฐานผลิตภัณฑ์อุตสาหกรรมเท่านั้นห้ามนำไปจำหน่ายเป็นการทั่วไป
(๒)
ต้องแจ้งให้สำนักงานมาตรฐานผลิตภัณฑ์อุตสาหกรรมทราบก่อนการนำเข้าทุกครั้ง
(๓)
ผลิตภัณฑ์อุตสาหกรรมที่นำเข้าตามข้อ (๑) ต้องแสดงข้อความชี้บ่งว่าเป็นผลิตภัณฑ์อุตสาหกรรมที่ได้รับแจ้งตามมาตรา ๒๑ ตรี
และต้องแยกเก็บมิให้ปะปนกับผลิตภัณฑ์อุตสาหกรรมที่ได้รับใบอนุญาตหรือการอนุญาตอื่นที่ออกโดยสำนักงานมาตรฐานผลิตภัณฑ์อุตสาหกรรม
(๔) เมื่อผลิต ผสม ประกอบ บรรจุ
หรือดำเนินการด้วยวิธีอื่นใดแล้ว ต้องส่งออกไปประเทศตามที่ได้แจ้งไว้เท่านั้น
และให้ผู้นำเข้าต้องรายงานปริมาณการผลิต ผสม ประกอบ บรรจุ หรือดำเนินการด้วยวิธีอื่นใด
รายงานปริมาณการส่งออก พร้อมส่งสำเนาเอกสารหลักฐานใบขนสินค้าขาออกซึ่งต้องระบุจำนวนผลิตภัณฑ์อุตสาหกรรมที่ส่งออก
รายงานปริมาณคงเหลือของผลิตภัณฑ์อุตสาหกรรมที่ได้รับแจ้งการนำเข้า ตลอดจนการดำเนินการจัดการกับสิ่งที่คงเหลือ
(ถ้ามี) ให้สำนักงานมาตรฐานผลิตภัณฑ์อุตสาหกรรมทราบภายในสามสิบวันนับแต่วันที่ส่งออก

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป

ประกาศ
ณ วันที่ ๖ สิงหาคม พ.ศ. ๒๕๖๒
นิสากร
 จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม

อัมพิกา/จัดทำ
๖
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔

[๑]
ราชกิจจานุเบกษา เล่ม ๑๓๗/ตอนพิเศษ ๑๖/หน้า ๒๑/๒๑ มกราคม ๒๕๖๓